Document ID: 32013R0344

KOMISIJAS REGULA (ES) Nr. 344/2013
(2013. gada 4. aprīlis),
ar ko groza II, III, V un VI pielikumu Eiropas Parlamenta un Padomes Regulai (EK) Nr. 1223/2009 par kosmētikas līdzekļiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 30. novembra Regulu (EK) Nr. 1223/2009 par kosmētikas līdzekļiem (1) un jo īpaši tās 31. panta 1. un 2. pantu,
tā kā:
(1)
Regula (EK) Nr. 1223/2009 jāpiemēro no 2013. gada 11. jūlija un ar to aizstās Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (2). Tomēr, lai nodrošinātu netraucētu pāreju, komersanti līdz Regulas (EK) Nr. 1223/2009 piemērošanas dienai drīkst laist tirgū kosmētikas līdzekļus, kas atbilst minētās regulas prasībām.
(2)
Regulas (EK) Nr. 1223/2009 pielikumos atspoguļots zinātnes progress laikā, kad 2008. gada 5. februārī pieņēma priekšlikumu šai Komisijas regulai. Kopš tā laika Direktīvas 76/768/EEK pielikumos vairākas reizes ir veikti grozījumi.
(3)
Vairākiem Direktīvas 76/768/EEK pielikumu grozījumiem bija mērķis risināt iespējamu cilvēku veselības apdraudējumu, tāpēc tajos tika iekļauti pasākumi, kas vajadzīgi sabiedrības veselības aizsardzībai. Gan juridiskās skaidrības labad, gan arī tāpēc, lai nodrošinātu augstu sabiedrības veselības aizsardzības līmeni, ir nepieciešams grozīt arī Regulas (EK) Nr. 1223/2009 pielikumus, jo pastāv iespēja jau pirms 2013. gada 11. jūlija Direktīvas 76/768/EEK vietā piemērot Regulas (EK) Nr. 1223/2009 noteikumus.
(4)
Turklāt vairāki grozījumi, kas veikti Direktīvas 76/768/EEK pielikumos, pielāgoja šos pielikumus tehnikas un zinātnes progresam, vienlaikus nodrošinot sabiedrības veselības aizsardzību. Tāpēc Direktīvas 76/768/EEK pielikumi tagad ir labāk piemēroti tehnikas un zinātnes progresam nekā Regulas (EK) Nr. 1223/2009 pielikumi. Tāpēc šie grozījumi ir jāiekļauj arī Regulas (EK) Nr. 1223/2009 pielikumos.
(5)
Dažos gadījumos vielas nav iekļautas tādās starptautiski atzītās nomenklatūrās kā Kosmētikas līdzekļu sastāvdaļu starptautiskā nomenklatūra (INCI). Tomēr vielas ir apzīmētas ar kopīgo nosaukumu (“perfuming names”). Tādēļ ir lietderīgi norādīt šos nosaukumus III pielikuma c slejā (Kopīgais nosaukums sastāvdaļu glosārijā).
(6)
Tāpēc Regula (EK) Nr. 1223/2009 būtu attiecīgi jāgroza.
(7)
Šajā regulā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1223/2009 II, III, V un VI pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2013. gada 11. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 4. aprīlī

Labels: 7
3
0
1